T. Cabaj, poslanec: (2006-12-12):
Výbor Národnej rady Slovenskej republiky pre verejnú správu a regionálny rozvoj ako gestorský výbor k návrhu poslanca Národnej rady Slovenskej republiky Maroša Kondróta na vydanie zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia niektoré zákony, (ďalej ako „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky. I. Národná rada Slovenskej republiky uznesením č. 113 z 20. októbra 2006 pridelila  predmetný návrh poslanca Národnej rady Maroša Kondróta na prerokovanie týmto výborom: ústavnoprávnemu výboru, Výboru Národnej rady Slovenskej republiky pre financie, rozpočet  a menu a Výboru Národnej rady Slovenskej republiky pre verejnú správu a regionálny rozvoj. Výbory prerokovali predmetný návrh zákona v lehote určenej uznesením Národnej rady Slovenskej republiky. II. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov. III. Návrh poslanca Národnej rady Slovenskej republiky Maroša Kondróta na vydanie predmetného návrhu zákona prerokovali všetky uvedené výbory Národnej rady Slovenskej republiky nasledovne. Národnej rade zároveň odporúčajú návrh schváliť s pripomienkami: Ústavnoprávny výbor  Národnej rady Slovenskej republiky uznesením č. 58 z 22. novembra 2006, Výbor Národnej rady Slovenskej republiky pre financie, rozpočet a menu uznesením č. 67 z 29. novembra 2006, Výbor Národnej rady Slovenskej republiky pre verejnú správu a regionálny rozvoj uznesením č. 10 z 22. novembra 2006. IV. Z uznesení výborov Národnej rady Slovenskej republiky uvedených pod bodom III tejto správy vyplynuli nasledujúce pozmeňujúce a doplňujúce návrhy, ktoré máme v spoločnej správe pod bodmi 1, 2, 3, 4, 5, 6, 7 a 8. Všade je aj teda stanovisko gestorského výboru. Gestorský výbor o pozmeňujúcich a doplňujúcich návrhoch odporúča hlasovať nasledovne: a) spoločne o bodoch 1, 2, 4, 5, 6, 7 a 8, b) osobitne o bode 3. Body, ktoré som prvé uviedol, odporúča gestorský výbor schváliť, pri bode 3 gestorský výbor neprijal odporúčanie. Gestorský výbor na základe stanovísk výborov k návrhu poslanca Národnej rady Slovenskej republiky Maroša Kondróta na vydanie zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia niektoré zákony (tlač 107), vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky návrh  poslanca Národnej rady Slovenskej republiky Maroša Kondróta na vydanie zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia niektoré zákony (tlač 107), v znení schválených pozmeňujúcich a doplňujúcich návrhov uvedených v tejto správe a prednesených v rozprave schváliť. Súčasne gestorský výbor ma poveril ako spoločného spravodajcu predložiť návrhy k návrhu zákona podľa § 81 ods. 2, § 83 ods. 4, § 84 ods. 2 a § 86 zákona Národnej rady Slovenskej republiky o rokovacom poriadku v znení neskorších predpisov. Spoločná správa výborov Národnej rady Slovenskej republiky o prerokovaní  návrhu  poslanca Maroša Kondróta bola vo výboroch Národnej rady Slovenskej republiky v druhom čítaní schválená uznesením Výboru Národnej rady Slovenskej republiky pre verejnú správu a regionálny rozvoj č. 35 z 30. novembra 2006. Zároveň je predložený návrh štandardného uznesenia Národnej rady, ktorým Národná rada predmetný návrh zákona schvaľuje. Toľko ku gestorskej správe, pán predsedajúci.